**Déryné nyomában**

Kedves Diáktársaim!

Ha ti is a *„már minden filmet láttam Netfixen”* típusú emberek táborát erősítitek, akkor a következő cikket nektek ajánlom. Film- és drámaajánló sorozatunk első alanyaként a *Déryné* című magyar játékfilmet ismertetem veletek, amit 1951-ben mutattak be.

Ne ijedjetek meg a film régiségétől! Élvezhető film volt nekem is, aki ezelőtt nem rajongott a régi magyar filmekért. Különösen érdekes volt számomra tizedikes tanulóként, mivel Katona József alakja, valamint a *Bánk bán* megírása is megjelenik benne, plusz információkra tettem szert, az órai tananyagon kívül.

A film fő témája a címszereplő Dérynének, azaz Széppataki Rózának, az első magyar operaénekesnőnek, a pesti magyar színház primadonnájának felemelkedése. Azt mondhatnánk, ez egy életrajzi film, de ez nem lenne helyes kijelentés. A film Déryné élete mellett bemutatja a magyar színház sorsát, valamint azt, hogy mekkora elnyomásban éltek a magyarok saját hazájukban. Betekintést nyerhetünk a 19.század eleji Magyarország mindennapjaiba. Láthatjuk azt az erős kontrasztot, ami az akkori társadalmat jellemezte.

A magyar színjátszást nem támogatja a hatalom, mivel úgy gondolják, az csak erősítené a magyarok nemzettudatát, ami már így is elég nagy volt. Félnek attól, hogy fellázadnak az emberek, ezért ezt igyekeznek elkerülni. A német színházat támogatják, amíg a magyar színészeket semmibe veszik. A magyarok már akkor sem adták könnyen magukat. A filmben megjelenő Déryné példát mutat nemzetének, nemcsak az akkori, hanem a mai magyar embernek is. Nem adja fel erkölcsösségét és népe iránti hűségét, pedig megtehetné, hiszen a Básti Lajos által alakított gróf Altenberg kétszer is ajánlatot tett Dérynének. A vidéki vándorszínészkedést is vállalja, ami közben rájön arra, hogy nem az emberek mennyisége a fontos, hanem a kilétük.

Dérynét Tolnay Klári jeleníti meg, míg énekhangját Gyurkovics Mária operaénekesnő kölcsönzi. Katona Józsefet, a magyar drámairodalom legnagyobb alakját Molnár Tibor játssza el. A pesti német teátrum színésznőjét, Cibulkánét, a XX. század egyik legnagyobb primadonnája, Honthy Hanna alakítja.

Ha szeretnél egy igazán jó magyar filmet látni, ami Déryné és a színház története mellett a korabeli magyar társadalmat is bemutatja, ha érdekel a színház, a történelem, az irodalmi élet a 19. században, ne habozz, nézd meg te is a Kalmár László által rendezett *Déryné* című filmet!

**Tamási Eszter**

**LAKE csapat**